khistorydata/jeongjo-sjw-relations huggingface dataset:
정조 18년 · 목
疏略曰卽伏見行司直鄭民始疏本及所下批旨誠不勝驚惶懍恧之至臣於日前金鍾秀疏事略有所聞知非不知卽地自引而不但原疏之已卽持去誠以追提當日之事以擾我聖懷者大有所不敢不忍故泯默含縮以至累日矣今於事端旣發之後亦安敢一日晏然乎噫飾詐罔上卽人臣之極罪也況身爲大官一蒙此名其將何以一刻自立於世乎且伊日達辭庭請時臣忝叻上相猥居班首凡所擧行臣實主之庭請之主論者臣也達辭之奉入者臣也所謂做錯臣實不知其何事而若果有之則郞臣之做錯也所謂飾詐罔上臣亦不知其何意而若果有之則卽亦臣之飾詐罔上也臣冒居三事之列負此罪名震悚危怖之極誠莫知措躬之所臣固引罪之不暇何必爲呶呶訟卞之擧哉第臣於向日逢着朝房也果以伊時焦迫罔措之光景略有酬酢矣疏中又不無爽實之語云未知彼或不聞於臣而亦有別聞於他人者耶抑聽瑩於臣言而如是乎臣固神識迷亂言語顚倒前旣錯說於當時忽又忘却於今日乎誠不欲索言而此莫非臣衰耗昏謬之致尙誰咎哉玆敢據實自列伏乞聖明亟降威罰以謝人言批以予聞之人皆有不忍人之心以不忍人之心行不忍人之政無是非人也自謂不能者自賊者也謂其君不能者賊其君者也每讀鄒聖七篇至此章未嘗不三復起敬自賊而藉手其罪難貰況近於賊其君乎不忍無將之義略及於僚相之批而卿疏下語尤涉難解朝房傳言卿非其人則何乃不言其自拔之方乎近來三綱斁矣九法墜矣今玆云云出於人其人之苦心卿須玩究於無是非人之聖訓也仍命遣史官傳諭
정조 18년 · 강
判府事朴宗岳左議政金履素右議政金憙上疏同爲賜批各遣史官傳諭
정조 18년 · 목
宗岳疏略曰臣跧伏窮巷晩始得聞放歸田里罪人金鍾秀疏論向日庭請之事而未得其詳卽見重臣鄭民始自引疏略擧彼疏中句語而有曰多有做錯又曰飾詐罔上聲罪諸臣無復餘地云云臣讀之未半始焉惝怳終焉危蹙誠不知措躬之所鳴呼今年今月乃何年何月大舜之孺慕彌篤周文之孝思倍切及至展拜仙寢也臣等驚遑煼灼罔知所措之狀今不忍更提而爲今日之臣子者想伊日之光景雖使木石之頑豚魚之蠢尙不勝其寢驚而夢悸則兩大臣冒萬死陳請乃是天理人情之所當然此豈忍指爲做錯之事亦豈忍指爲飾詐罔上之罪乎至於日前之閟宮行禮尤萬萬焦遑煎灼臣從諸大臣後屢回請對只緣誠意淺薄竟未蒙兪而鑾輿已戒矣雖在當日動駕猶覺罔措而必欲勉回伏況兩日移蹕觸目興懷明發不寐則聖體益復傷損愆度必至越添此所以情窮語竭不得已爲庭達之計者也論其勢則不可已也究其情則亦云苦矣噫是日殿下之心卽慈宮之心也慈宮之心卽殿下之心也以聖上之止孝承慈宮之止慈翻然回聽侵夜回鑾百官軍民莫不欣欣然動色相慶則此果做錯乎此果飾詐罔上乎彼亦臣子耳若具秉彝之性豈忍以此等語發諸口而筆之書耶又重臣疏有曰若索言則必多有可言而不盡言云其意不但曰做錯而已飾詐罔上而已飾詐罔上人臣之極罪也論其罪負萬戮猶輕重臣不過隨參與聞而猶以此引義況臣等忝叨大官首先於是主張於是何敢諉之於彼疏之未頒而晏然自在殆同無故者乎臣於年前疏論鍾秀若是尋常詆斥則顧何必開口呶呶與彼較挈而至於玆事事關國家語涉君父爲人臣者義不容泯默而況其聲罪大官極其狼藉則臣亦大官中一人驚懍之極冒昧自列伏乞聖明重勘臣罪以快言者之心○履素疏略曰昨伏見行司直鄭民始疏本始知有放歸田里罪人金鍾秀日前推去之疏而其中句語可以略略領會矣嗚呼向來園幸時焦遑罔措之事後時承聞心神震越歷日追惟夢魂猶Ꝼ曾未幾何旋伏承閟宮展拜之命臣等竊伏念聖孝何時不篤而孺慕是日益切則比諸園所驚遑之時必有萬萬倍蓰之慮故臣等萬不得已蒼黃求對而忱誠未格不但不賜允兪反致經宿有命鑾輿已戒臣等於此時他不暇顧只有仰籲慈宮勉回聖心之一件道理而已則同我百僚焦灼之心悉陳三度懇摯之辭蓋其措語之際凡可以感動慈聽亟回鑾蹕之道宜乎其務從纖悉則達辭中園所伊時之事不得不詳細歷陳者此也然則達辭撰出雖屬重臣諸人庭籲之發論者臣等也文字之主張者臣等也而今以重臣疏見之則彼旣專以伊日庭請歸之於做錯至引隨駕諸大臣爲聖躬靡不用極之擧而幷歸之飾詐罔上之辭者抑獨何心發此口氣乎當焦遑處焦遑當勉回處勉回自是彝性之所同得臣分之所當然而今乃指庭請爲做錯指達辭爲欺罔少無一分惻恒之意闖發滿紙譏斥之語若使彼當着兩日境畏則必將袖手而不同其扶護卷舌而不同其呼籲求之古今寧有是耶其亦忍其不忍者矣彼疏之蔑倫壞分雖不足多辨而臣旣忝叨揆地率群僚陳請而人之爲言罔非極罪則固何敢抗䫃朝端自同恒人乎伏乞聖明亟降威罰以快人心○憙疏略曰臣卽見內閣提學鄭民始疏本繼又伏見傳敎下者噫嘻痛矣放歸田里罪人金鍾秀何爲而忍爲此不忍言之言也向者園享時事臣不忍復提以慽我聖心而蓋聞此日事而不流涕者非人臣也卽忍人也至於達辭庭請之擧實出於焦遑罔措無所因極萬不獲已則以其達辭中所陳勒歸之於飾詐罔上之科者抑獨何心鍾秀之疏臣未之見而竊以閣僚疏本推之則其爲不忍而忍者明矣爲人臣而忍其所不忍則當作何許人也第庭請時達辭雖屬重臣而主張率籲者卽大臣也臣以無似猥忝大臣之列而乃敢以飾詐罔上之言肆然陳請則論其罪狀誠合萬戮矣噫如使臣苟有一半分忠愛之誠足以孚感於人者則人之爲言何忍至此此實臣之罪也伏乞聖明亟降威罰以勵臣分敎曰批答同爲書下各遣史官傳諭批以不忍仁也孝爲行仁之本無將義也忠亦集義所生大扺忍近於將絜矩是也不知不忍之方焉知無將之道斯義皎如執契不須問於學究而知之惜乎卿等之徒規規於自引而爲彼明其罪與暴其心間初無槪及於是可忍之顚末者竊爲卿等惑之
정조 18년 · 강
領府事蔡濟恭上疏賜批
정조 18년 · 목
疏略曰臣得見重臣鄭民始疏本始知有放歸罪人金鍾秀疏詆向日庭請達辭之事繼伏見批旨與別下傳敎憫念彝性之喪扶植義分之嚴霜雪鈇銊森布於十行之中奉讀以還不特以其疏之眞贜盡露爲喜今以後君綱益復如天倫常永不墜地臣雖疏中被參之人自己之嫌小爲國之幸大安得不欽服於處分之下乎噫達辭構草重臣雖已自言彼疏鋒刃賤臣似當獨受幸人替當處已恬愉臣不敢爲也況於自引之章以顧念事體爲主無一言打破其包藏機括則臣之平日妄許以忘私殉國者到此而蔑如而止矣臣又忍爲是也其疏隱情重臣殆盡辨破而第其多少做錯之句閃倏難測飾詐罔上之語箚着在臣臣於是不得不冒死而明之也凡所謂做錯者或情文之有不當於天理而禮節之有不合於朝儀也伊日之事揆諸天理而果有不當者乎考諸朝儀而抑有不合者乎天理也朝儀也決知其允合而允當則有何別般做錯藏在這裏也以若無隱之志以若敢言之風獨不明摘著論以快其心而乃以姑不索言等語有若吞吐囁嚅者臣實鈍滯莫曉其故也況飾詐罔上之說臣又滋惑蓋凡飾詐而罔上者必皆以君上之所未及照燭者而飾之罔之也若夫伊日之事臣不忍復提筆頭貽慽於事過旣久之後而蓋其本情則不過出於蒼黃罔措計無所出而此實聖上之所親覽衆目之所共覩者雖欲飾詐何得以飾之雖欲罔上何從而罔之彼亦豈不知此而精神所湊惟在於戕臣一人故不自知其言之無倫無脊也然今番此擧特其支流之散漫發現者耳其本源之所蓄積思之骨凜臣誠不知國家之稅駕於何地也臣將朝暮入地日後之憂顧安敢瞑目而逝也噫臣忝居班首事多昏謬使揆地閣臣替受鋒鏑諸僚之引以爲咎可謂失之太厚臣以何顏更對朝紳乎伏乞聖明亟降威罰以靖私義批以園上之奏卿與領相交口迭發雖於伊時神精猶且記得則達語之謂以飾詐卿與領相當當之到今又諉以爛報之錯書云而無論請負與親負反復咀嚼無難說之於膈氣稍降之餘者是誠何心於卿等有何可引之端乎且所疑亂於方寸之間者政在於其跡之上款庭請事大抵其時庭籲予以謂非之亦以爲過之若以擧措之過與不過下筆下語則以予爲卿等兩欲全保之意寧或有昨敎中微及乎卿等之以此爲引尤不可矣卿於其人義蔑顧藉而觀卿疏辭宛轉不露圭甬可以快洗近日示人不廣之弊俗殊甚嘉歎仍冀安心勿辭仍命遣史官傳諭
정조 18년 · 강
諭領議政洪樂性勿待命
정조 18년 · 목
政院啓言議政府錄事來言領議政洪樂性以爲伏承批旨不勝震剝惶懍求死不得走伏金吾冒死陳章乞伏常憲云仍納命召何以爲之乎敎以勿待命事遣史官傳諭
정조 18년 · 강
領議政洪樂性再疏賜批
정조 18년 · 목
樂性不書職銜書以負罪臣其疏略曰臣死期將迫不能剌口而論及伏承批旨臣罪臣自知之神識昏瞀天奪其魄不能詳陳其時酬酢之事實只以草草數語敢引自引之義臣罪至此萬殞猶輕玆效古人獄中上書之義身詣金吾露章自列尤不勝戰越震剝之至彼所謂朝房相逢之人臣不知其何許之人而臣之與彼酬酢者但伊日焦迫罔措之狀而已至若斥遠云云臣之未嘗承聞而仰覩者則臣雖老悖旣具彝性何心何事空然譸張而傳之耶譸張者必有其人而臣不卽請究言根有若臣替當者然此莫非臣將死之期也伏乞亟命下臣司敗與彼對質以覈其言根之地千萬泣祝批以一日再疏不已過乎況彼亦大臣卿亦大臣則下臣司敗與彼對質云云尤不亦過乎然則所謂朝房之說卿外必有別人何必使大臣對吏然後虛傳者始能究出乎如有人渠當自現自現以後當爲王府之所管況卿位居百僚之首其所現納卽頃刻間一號令所可爲亦何至於越例陳章乎仍命遣史官傳諭
정조 18년 · 강
玉堂聯箚賜批副校理申大尹修撰宋翼孝
정조 18년 · 목
箚略曰臣等卽伏見傳敎下者有金鍾秀削奪官爵放歸田里之命始知有向日之疏是一大變怪也原本未下臣等雖未得見而爲今日臣子者若有秉彝同得之性則豈忍復提伊日之事於事已之後哉以其前後負犯曲加容貸縷縷指敎俾得至今之全活者何莫非至仁厚渥而罔念革心改圖以報恩造之萬一而有此不忍言而忍言者是可忍歟且況庭籲於慈宮之擧者寔出群下推已往驚遑之忱陳目下焦迫之情則是固人理之當然而噫彼鍾秀抑獨何心詆斥達辭至謂之飾詐罔上命意陰譎下語乖悖決非人臣之所可萌心而發口者也從前罪犯莫非罔赦而每加寬貰馴致今日猶不如悛又售此無嚴蔑分孤恩負國之習少無忌憚恣意跳踉究厥心腸萬萬叵測豈可以削官放歸薄勘而止哉臣等職在論思不勝憂憤之忱聯陳短箚伏願殿下亟加三思加等施律俾得王綱復振亂臣知懼焉批以批旨之昨靳今下各有所據爾等更當有處分矣
정조 18년 · 강
還送安山郡守趙鎭完罷黜道啓飭毋敢稱病
정조 18년 · 목
京畿監司徐龍輔狀啓以爲道內各邑還穀畢捧文書齊報後每年歲初都成册修送備邊司形止狀聞自是法例而安山郡守趙鎭完謂有身病還上畢捧文書屢度催促終不磨勘以致修啓之遲滞揆以法意萬萬駭然該郡守趙鎭完爲先罷黜其罪狀令攸司稟處敎以特除之下焉敢言病萬萬駭然雖以道伯言之亦豈敢狀啓乎此狀啓還下送以念舊之義姑不嚴處更或稱病道臣難免重勘此意自政院題送於書目
정조 18년 · 강
命宣傳官射會時五矢以下人罰射三千巡
정조 18년 · 목
因宣傳官射會單子敎曰八巡之三矢二矢前所未聞五矢以下諸人自來初限三千巡罰射月終修正試記以入事分付該廳
정조 18년 · 강
行社稷祈穀大祭
정조 18년 · 목
時至具冕服乘輿出齋室至北神門外降輿入西神門就版位行四拜禮詣盥洗位盥手禮儀使禮曹判書閔鍾顯導詣國社壇陞自北階詣神位前跪三上香進幣爵位官吏曹判書金思穆以幣進執幣獻幣授奠幣爵酒官吏曹參議李冕膺俯伏興禮使導詣后土氏神位前上香奠幣如初降復位各位奉俎官奉牲匣以入薦俎官戶曹判書沈頤之以次跪奠陞自北階行初獻禮大祝洪大協李相璜崔獻重洪樂游讀祝訖降復位亞獻官朴宗岳終獻官金憙行禮如儀行飮福禮詣望燎位望燎禮畢出西神門至北神門外乘輿入齋室
정조 18년 · 목
具遠遊冠絳紗袍乘輦至太廟洞口降輦乘輿入齋室改具冕服詣版位行禮訖入廟內奉審仍詣永寧殿行禮奉審還入齋室改具翼善冠袞龍袍乘輿出太廟門降輿乘輦入弘化門由永淸門還內
정조 18년 · 강
命太廟祭享時捧俎以三牲匣合盛外匣奉奠事著爲式捧俎官減數磨鍊陳設圖一依原儀圖成藏于本署
정조 18년 · 목
敎曰享先之道莫尙於誠敬誠敬篤至然後可以言格神禘之旣裸聖人猶歎其怠忽焉今之太廟大享儀文合有商量者多如使誠敬無差於迎神之初雖於至重至嚴之典禮當有所十分研究其中有助於誠敬無損於儀文卽捧俎節次之釐正也執事多而無以愼擇旣無以愼擇則其能人人齋潔未可知也況登陞駿奔之際雜還顚錯至於薦獻之遲滯猶屬第二件且以億萬年悠久之計言之其所裁酌尤當致意況時用圖式之有違原儀亦由於床卓之窄猍今若以牛羊豕俎三匣合盛於外大匣使捧俎官一人入傳于薦俎官薦俎官受而授大祝大祝與廟司奉奠于俎床自今年春享大祭著以爲例牲匣之造置已久待春展謁日定式蓋寓告其由之意也如是則捧俎官之差塡親享時各室各一人攝享通差五人而大享陳設圖式一依原儀圖成藏于本署事令吏禮曹知悉
정조 18년 · 강
奉朝賀鄭存謙陳疏賜批
정조 18년 · 목
疏略曰殿宮上嵩呼之禮宗枋慶川至之休事曠今古歡騰朝野日前賀班跛躃俱聳況臣所職只是朝賀而以床第危喘竟至阻儀於擧國同慶之辰其情雖蹙其罪實大伏乞聖明亟治臣闕禮之罪焉臣之至今綿延莫非聖恩而至令地部郞官而存問之且致衣資食物拜稽祗謝之禮無路恭伸惶恐感激不知所達批以稱慶誕擧於元朝錫老之典施及卿等出於同懽之意卿何辭爲安心領受仍敎以遣史官傳諭久未見卿戀戀何喩兹從史官之便仍問卿近日起居節
정조 18년 · 강
京兆進老人加資別單命政官待開門牌招開政下批此後諸道狀本隨其啓下政官牌招陸續下批
정조 18년 · 목
漢城府啓言朝官年七十以上士庶年八十以上加資別單草記事命下矣卽令五部知委坊曲修成册報來故臣府憑考帳籍後別單書入而更爲申飭各部如或有見漏者則隨其報來鱗次書入矣敎以政官待開門牌招開政老職加資下批此後諸道狀聞來到者隨其啓下政官卽爲牌招陸續下批
정조 18년 · 강
命進箋館學儒生試取以初六日爲之朝參待下敎爲之
정조 18년 · 목
敎曰再明日歲首犒饋相値朝參待下敎爲之進箋館學儒生試取初六日爲之
정조 18년 · 강
召見禮判閔鍾顯奉常提調徐有防戶判沈頤之吏議李冕膺承旨李羽晉于重熙堂
정조 18년 · 목
予曰今番圖式非新創也卽五禮儀所載而乃是修明舊制者也至於捧俎一節攝享時只以捧俎五人自饌幔三次往來非但不爲接續恐近於欠潔預奉於尊所以待第一室捧俎進薦之時以爲接續薦俎則其在禮節少無所妨矣專出於億萬年悠久之計也鍾顯等曰果如聖敎求諸儀文實爲恰好矣予敎羽晉曰差使員守令之不參於動駕之班聞甚駭然況祈年孔夙齋明處誠事體自別則渠輩在牧民之任適値上京之時而息偃在家不體此憧憧爲民之心如此而何責乎務本重農之道也爲先令政院招入庭下詳細問啓以爲嚴勘之地可也
정조 18년 · 강
命太廟薦俎儀節第二室以下牲匣先爲權奉于尊所行禮時第一室捧俎官薦俎官由正門夾門分入親享時則各室捧俎官直自饌幔臺捧詣著爲式
정조 18년 · 목
敎曰大享時薦俎節次纔已定式而攝享時捧俎官之分三次捧俎往來者薦俎之際其不能接續可知招問事知守僕果然豈非欠敬之端乎自今攝享待陳設時至第二室以下各室牲匣自饌幔先爲權奉于省器所而行禮時則第一室捧俎官與薦俎官及諸捧俎官由南神正門及夾門分入親享時則各室各有捧俎官直自饌幔臺捧詣事分付
정조 18년 · 강
命太廟大享時第一室晨裸後卽行毛血進徹之禮薦俎後卽行蕭黍燔爐之節各室依此將事
정조 18년 · 목
禮曹判書閔鍾顯啓言太廟大享時祝史進徹毛血盤及大祝蕭黍稷燔爐之禮每於一時竝行之故不無雜還欠敬之慮今後則第一室晨裸後卽行毛血進徹之禮薦俎後卽行蕭黍燔爐之節各室依此爲之則儀文不失秩序將事尤當肅敬故敢此仰遠矣從之
정조 18년 · 강
召見總理大臣蔡濟恭監董堂上趙心泰于誠正閣
정조 18년 · 목
予曰大享節次中捧俎之節實有欠敬之慮故昨有下敎於禮果如何濟恭曰臣於攝享時見之矣大抵三次捧俎往還之際雖年富力强者難責其駿奔之如禮且有顚仆生事之慮今此下敎在禮實爲萬萬合當矣予曰城制何以爲之而水門則欲從卿議以石橋爲定而古亦有水勢迅急處多用石橋此是古制而近聞諸議紛紜云予亦不必以先入爲主卿等從便爲之心泰曰以臣賤見欲先制石橋以試今夏潦水然後決定似好矣予曰今年解涷農人之言以爲有年之兆乎濟恭曰以今日候可期豐登之占云矣
정조 18년 · 강
備邊司稟定華城城役吉日
정조 18년 · 목
本司啓言華城城役各日令日官推擇則城址開基正月二十五日卯時二月十三日卯時爲吉南北城門樓始役二月十三日卯時十六日辰時爲吉水門始役二月二十五日卯時二十六日辰時爲吉浮石始役正月初七日十三日爲吉而各於始役日先行告由祭以何日擧行乎敎以城址開基正月二十五日門樓始役二月十六日水門始役二十六日浮石始役正月初七日爲之
정조 18년 · 강
命華城城址及南北門城樓開基時獻官以留守或監董堂上爲之諸執事以本府判官及隣近邑守令差定設行浮石及水門始役告由祭以都廳爲獻官以本府判官及別監董差諸執事設行香祝各其獻官賚奉以去祝文頭辭末端依禿城山城修築時設祭例爲之祭物依方書所在自本府措備會減仍飭精備祭物以待香祝下送
정조 18년 · 목
華城城役總理大臣蔡濟恭啓言華城城役始役各吉日今將啓下而告由祭各於同日設行矣城址及南北門城樓開基時獻官以留守或監董堂上爲之諸執事本府判官及隣近邑守令差定設行恐合事宜至於浮石及水門始役告由差有間焉以都廳爲獻官以本府判官及別監董差諸執事設行而香祝各其獻官賚奉以去祝文頭辭末端依壬子七月禿城山城修築時設祭例爲之祭物亦依方書所載自本府措備之意出擧條分付何如從之敎以浮石始役吉日以今月初七日爲之事草記已下批再明日當受香祭物精備以待香祝下送事令廟堂爲先關飭本府
정조 18년 · 강
命原在鄕侍從臣中賀班來參之人親年之當慶資者今日政下批
정조 18년 · 목
承旨李勉兢啓言朝官年七十以上人加資待各道狀聞該曹卽當次第下批矣原在鄕侍從臣中賀班來參之人或有親年之當受資者而道啓上來之前該曹姑不得擧行云此則恐不必遲待矣敎以皆令今日政加資下批
정조 18년 · 강
命捧稅邑守令邊將領運鎭將當日除朝辭下送過限赴任者道帥臣狀聞別軍職上京守令汰別軍職之任三倍道下送過限則道臣拿致決棍後狀聞
정조 18년 · 목
因吏曹以淸風府使鄭亮采等除朝辭赴任事行會啓稟允之敎以捧稅邑守令邊將與領運鎭將皆令今日內除朝辭嚴飭下送俾勿遲滯而過限赴任者令道帥臣狀聞差使員及以別軍職上來守令皆有辭朝之命而別軍職等敢於日久後待令萬萬駭然當該別軍職等爲先汰去三倍道下送過限則令道臣拿致決棍後狀聞事分付
정조 18년 · 강
領議政洪樂性陳箚賜批
정조 18년 · 목
箚略曰皇天眷祐我大東景祿竝湊於三元東朝聖壽恰値五甲慈宮寶齡儼躋六旬大庭嵩呼縟儀誕擧歡欣蹈舞匝城惟均而杜壇祈年圭瓚躬將淸廟祗謁羽旄夙戒是年是月孝思罕切上日告慶親裸閟宮禮矌簡册慕伸羹墻如臣癃昏之蹤倍切少須之幸忝叨提擧獲近班聯不自意天廏寵錫濫及罔功且榮且感歷日靡措徒知有幸躬覩實慙無勞可紀其何敢晏然承受於優異之盛典也哉兹控短箚伏乞亟收成命以安私分批以殿宮之賀儀載擧益切祝慶之誠至於錫馬於卿是年何年卿須安心領受仍命遣史官傳諭
정조 18년 · 강
命抄啓諸人一竝減下待事目淘洗後更爲抄啓
정조 18년 · 목
因內閣抄啓文臣今正月朔親試取稟敎曰近來抄啓之人講製之役以其定制之稍久不但怠忽莫甚課講則欲責經學之實效竝與口讀而不習心性訓誥看作羞恥科制則所謂功令之文亦不渾然優如文體姑捨之亦關世道當爲大加規弊之擧時抄啓諸人一竝減下待更爲淘洗事目後抄啓可也
정조 18년 · 강
命順天府使洪述祖仁川府使閔百準信川郡守李素沃川郡守丁載運知禮縣監李秉淳竝刊削其職卽其地方分配尋命以一竝刊削後放逐鄕外捧傳旨
정조 18년 · 목
因上京差使員守令下直單子問其今番祈穀及展謁動駕時參班與否述祖等五人對以不參令政院問啓政院啓以問于順天府使洪述祖仁川府使閔百準信川郡守李素沃川郡守丁載運知禮縣監李秉淳處則皆以差使員之隨駕格例茫昧未知不得進參云矣敎曰名以蔭官者若得一縣則所知者惟犯法違憲之事也懲貪之典泛及於李喆運具紞輩若此而何以使所謂蔭倅者知懼乎如是之致凡於供職惟以怠慢爲工謀之欛豈不萬萬駭然乎今因此輩還下去試問之則法典所載陪從應行之事亦敢闕却不但爲渠輩罪上添罪之端渠輩異於京職皆有牧民之責焉自上猶且不憚憊勞躬詣社壇處將祈穀之祀此示民重農之意也尋常動駕則渠輩雖或息偃在家敢於爲民祈穀之幸其敢不參乎今於問啓之下曰以不知前例云者尤爲放恣以柢迎等說發明者亦甚無窮赦典才過而國綱所係民事所關豈可以此闊狹乎五邑差使員爲先刊削其職卽其地方分配當日內發送後草記事分付○敎曰更思雖以重民事懲頑習之意分配其幹事上來之職名卽賀箋陪進差使員也當此同慶之時定配二字似涉如何以一倂刊削後放逐鄕外捧傳旨仍又分付該府依此擧行
정조 18년 · 강
改差宣傳官閔致愼李觀成
정조 18년 · 목
敎曰宣傳官閔致愼李觀成改差以可堪承傳之人令該曹口傳各別擇差
정조 18년 · 강
校理李龜雲陳疏乞護父病右尹柳焵陳疏辭新資竝賜例批
정조 18년 · 강
命權察首醫金孝儉節行首譯張濂同知望以知事施行
정조 18년 · 목
敎曰中庶之知事揆以官方在所難愼前此首醫首譯多爲之金孝儉張濂雖非座次之首任權察及行中皆經首任同知望筒以知事書下
정조 18년 · 강
有政吏曹判書金思穆參議李冕膺進
정조 18년 · 목
以許晊爲執義金翰東爲順天府使李衡弼爲仁川府使金履顯爲信川郡守李翊永爲沃川郡守徐惇修爲知禮縣監
정조 18년 · 강
兵判徐有防稟定再明日進箋館學儒生試取時侍衛及環衛排立軍兵磨鍊
정조 18년 · 목
有防啓言進箋館學儒生試取明政門爲之事命下矣侍衛當全數磨鍊乎敎以別雲劍外以入直磨鍊又啓言設布帳外環衛軍兵以何營入直軍磨鍊弘化門外亦不可無排立軍兵亦以何營入直軍除出排立乎敎以布帳外環衛則以弘化門金虎門入直軍各留五六名除出排立弘化門外排立則以東營集春營入直軍各留五六名除出排立
정조 18년 · 강
御春塘臺行歲首犒饋
정조 18년 · 목
具翼善冠袞龍袍乘輿出延生門由靑陽門至春塘臺降輿陞座訖黃門旗手叉桿作門兵曹判書徐有防跪啓稟小開門宣傳官命起來應退宣傳官跪啓稟鳴金二下小吹打仍跪啓稟鳴金三下吹打止兵判宣傳官先行參現次武藝別監軍牢巡視手內吹等分班叩頭命起去應退予命除陞壇節次以鼓代砲宣傳官跪啓稟聚官軍號令鳴鼓一聲掌號笛淸道旗退止金宣傳官跪啓稟跪告官軍俱跪分班叩頭命起去宣傳官跪啓稟列坐號令鳴鼓一聲鳴鑼列坐畢止金宣傳官跪啓稟奏武桓之樂承史閣臣侍衛諸臣及各領將宣饌軍兵犒饋擧床宜傳官跪啓稟鳴金三下樂止仍跪啓稟奏徵角之樂盡飽後宣傳官跪啓稟鳴金三下樂止仍跪啓稟奏昭武之樂撤床宣傳官跪啓稟鳴金三下樂止各官兵一時三呼叩頭宣傳官跪啓稟起立號令鳴鼓一聲吹哱囉起立畢止金宣傳官跪啓稟回信地吹打鳴金二下大吹打淸道旗領送官軍回告官軍下地方命起居應聲揮旗退兵房承旨跪啓稟餉士禮成乘輿出靑陽門入延生門還內
정조 18년 · 강
推吏曹判書金思穆等
정조 18년 · 목
該曹啓言思陵令安廷瓛未經五品矇然擬望臣等不勝惶恐而原望筒請勿施敎以卿等推考人果可堪何必改差乎
정조 18년 · 강
命遣吏郞摘奸諸執事請齋與否
정조 18년 · 목
白岳三角木覓漢江受香在明也
정조 18년 · 강
命人日製設行於再明日仍飭士習
정조 18년 · 목
敎曰再明日卽人日也大提學當日牌招事該房知悉慶科在近通方外亦可而今日始爲進箋擧案知幼學之亦多參班仍又考閱箋文則頭辭書以館學儒生等此乃館學之進箋非太學之進箋也然則方外生若干人之參班者此非取便而何又若認爲生進之只當參班而不參則參班者果皆詳考頭辭而入來乎近來士習皆如此此所以只依常規令圓點生赴試者也令諸生知悉
정조 18년 · 강
副總管李義弼疏辭新資賜例批
정조 18년 · 강
申嚴擧子挾册借述之禁令泮長書揭傳敎于闕門俾諸生知悉
정조 18년 · 목
敎曰以祝慶之心寓示嘉之意有今日試取之擧而觀於擧案士習駭然況大比當前科擧稠疊以今士習安知無僥倖之望干囑之弊復出於稍戢之餘乎弛張涇渭政合留意慶科自慶科國法自國法自今日試取申嚴挾册借述之禁如是申令將欲踐言言而無實寧不貽笑乎今後冒犯者當律難恕以此傳敎令泮長書揭闕門俾諸生知悉嗣後陸續設場之科皆依今日下敎遵行
정조 18년 · 강
御明政門試進箋儒生試官朴宗岳洪良浩鄭民始尹行元尹行任鄭東榦金熙朝
정조 18년 · 목
具翼善冠袞龍袍乘輿出永淸門詣明政門陞座試官率進箋儒生行禮訖以擬唐華封人謝觀爲表題懸題後乘輿入永淸門還內
정조 18년 · 강
拿處禁喧郞鄭晩錫
정조 18년 · 목
承旨李勉兢啓言近來院隸疲殘無以號令百司傳命擧行每患遲滯而今日殿座時禁喧郞廳執捉試所待令禮房書吏謂以攔入至於決棍事未前有大關後弊當該郞廳所當重勘而本院無可施之罰敎以拿處
정조 18년 · 강
劃給忠州常賑耗米二百石于延豐貿取壯勇營所用壯紙
정조 18년 · 목
壯勇營提調鄭民始啓言本營所用壯紙不足不可不變通聞延豐寺刹多有紙地浮出處以附近邑忠州常賑耗米二百石每年劃給該縣請以爲貿紙上送之地從之
정조 18년 · 강
仍任司僕前主簿宋景載職
정조 18년 · 목
司僕提調徐有防啓言司僕寺郎廳中工房色最爲緊任前主簿宋景載屢朔在任勤勵解事月前都政移拜詞訟之職寺弊釐正之時不可付之生手李翊永外任之代請令銓曹仍任從之
정조 18년 · 강
命景慕宮守僕未帖加者一人添書付標
정조 18년 · 목
景慕宮提調李文源啓言今番親享時有事知守僕加資之命矣吏曹不知守僕之爲二人只以一人帖加戶曹則謂以已蒙恩資亦不擧論於米布題給彼此俱爲見漏故敢達敎以單子添書改付標
정조 18년 · 강
科次進箋儒生試券直赴及施賞有差仍飭草草呈券文體浮靡之習以此傳敎書揭于明日人製題板俾諸生知悉
정조 18년 · 목
敎曰進箋儒生製述居首進士李勉昇直赴殿試三下二進士徐淇修直赴會試三下進士趙學春睦允中宋翼淵各給一分次上幼學李鍾運進士李日煒韓致奫權大觀生員林重鎭各賜紙一卷又敎曰入格儒生明日人日製應製後待令事分付近來場中以草草呈券爲能賦不押韻表不叶簾文體與句作之浮靡有關世道今日場中以詳細照檢從容成篇使之申申曉諭矣諸生猶未免纏繞伎倆依舊爭先甚至三中居首之兩儒以違簾見拔三下以下之違簾又至於三人之多如許不率敎之儒當施責罰特以慶科在近姑且參酌而更從三令之義以此傳敎明日人製書揭題板明日試庭若有更犯其所嚴處不可饒貸令諸生知悉
정조 18년 · 강
命對讀官鄭東榦事過後拿處
정조 18년 · 강
命判義禁任希曾知敦寧宋濟魯同敦寧洪檢許遞以壽職人差出
정조 18년 · 강
有政吏曹參判丁範祖兵曹判書徐有防進
정조 18년 · 목
以李穦爲判敦寧趙瑍爲判義禁金蓍耈爲同敦寧尹行元爲禮曹參議李憲儒爲潭陽府使沈廷秀爲慶基殿參奉洪人河爲莊陵參奉朴師沃爲副總管權恢李運永洪秉殷鄭東顯金常行朴師欽曺允彬爲同知黃樟徐命珪兪漢葛李吉源韓光博爲僉知
정조 18년 · 강
命銓曹以趙鎭宣爲景慕宮直長訪問靈城君嗣孫草記
정조 18년 · 목
敎曰今聞該房承旨言宮司參下兩窠權陞之差代眩於擧行云直長窠今政先爲差出以念舊之意有卽爲收錄之命而尙不檢擬此家此窠可謂當窠贈領府事趙暾子趙鎭宣擬入事分付都政時點下於低擬者亦出於念舊其家奉祀孫近無立朝者令該曹訪問靈城君朴文秀嗣孫草記
정조 18년 · 강
命靈城君朴文秀奉祀孫鍾岳待年滿調用
정조 18년 · 목
吏曹啓言問于本家則朴鍾岳卽其奉祀孫云敎以初仕承傳年若滿三十今日政調用未滿則以待三十卽爲調用
정조 18년 · 강
召見訓鍊大將趙心泰于便殿裁定水原留守所稟園幸時隨駕斥堠伏兵等節次仍命槪略抄錄於兵曹節目添載於定例班次
정조 18년 · 목
予曰水原留守以園幸時擧行節次有所稟報於本營云卿亦聞知否趙心泰曰臣俄於闕中適見其稟報之狀一則親軍衛隨駕稟旨事也其所變號創制旣是大設施且外營事體比前自別當於境上延候隨駕而第官馬新授不閑馳逐隨駕之節自多難便且以別軍官言之外使隨駕時亦當作隊攔後而今才揀選姑未就穀恐不可遽議參陣而事係馬軍去就有難率爾定奪矣敎以團束未久今番則本府洞口從便札駐別軍官姑未嫺習亦於洞口札駐心泰曰其次步軍隨駕事也園幸時延候隨駕環衛等節旣是節目間事則當依節目外使領待境上以先廂隨駕矣從之敎以今番則係是團束之初眞木亭率領結陣先廂京軍交替導駕而京軍則落留爲後廂事分付兵曹及壯勇內外使處心泰曰旣以步軍隨駕定奪請以其時入防哨磨鍊從之心泰曰又其次御前前排巡牢之果川站沙斤川站依前領待大旗幟五里程出待吹鼓手依昨春下敎待令於眞木亭事也兩站御前巡牢領待吹鼓手眞木亭待令當依稟施行而至於大旗幟外使旣領軍隨駕則當擺列於陣上矣從之敎以若無旗幟迎接之命勿爲前導外使仍爲率領心泰曰又其次五處斥堠二處伏兵依前擧行事也斥堠伏兵等節請使之依稟擧行從之敎以軍則以入防軍軍將則亦以留防別軍官新設名色中差送事定式心泰曰又其次外使領軍則判官導駕何以爲之事及服色事也而外使隨駕時判官以從事參陣則無論留守從事官導駕一款非所可論而至於服色一從內營外使以下當以軍服爲之矣從之心泰曰又其次步軍環衛事及大駕詣行宮後外使待令於左翊門外事也步軍旣隨駕則入信地後把總哨官率領行宮前後左右與京軍相連環衛外使則以先廂大將當於作門外率旗鼓札駐待信箭以中軍代主將司令待令於行宮門外矣敎以待信箭爲之而行宮環衛軍兵之馬步哨數若是夥多禁軍及京營馬步軍減數或量除名色爲可卿與兵判相議令廟堂草記稟旨以爲釐正定例之地心泰曰又其次大駕自行宮詣園所時外使領軍隨駕事也此則臨時更爲稟定似好矣從之敎以外營當專當軍制新創將是耆臣自明年更爲稟旨定式次今年則陪從幾哨令內營臨時稟旨爲之事兵曹及本營知悉心泰曰又其次壯勇軍一哨何以排定事也此是內營鄕軍一哨之每年等待於津頭隨駕者而旣載內營節目不必自外營稟旨此則請置之從之敎以今則內外營軍制姑未就緖亦成營規隨駕信地環衛節次槪略抄錄於兵曹節目而卿與兵判壯帥相議爲之亦爲添載於定例班次
정조 18년 · 강
吏曹判書金思穆上疏辭職賜例批
정조 18년 · 목
刑曹啓言京畿監司徐龍輔修啓册子中放秩仍秩幷依啓聞施行而稟秩中充軍罪人陽城金慶喆楊根那九喬桐李益載等俱以强奸未成罪旣有待赦置稟秩之命永平金千得雖置稟秩旣是不限年罪名不合疏放未至配所秩中彥陽金無應述則係是徒年放送梁山崔奎衡康津吳載郁寧遠張山金等罪關私掘仍置之意請分付道臣從之敎曰稟秩中金慶喆那九李益載依下敎放送金千得則減等而道臣之不究委折處置稟秩難免疏忽推考仍秩中長峯金慶禧異於領運之差員振威曹命巨更配近於已甚陰竹金履祜林壽福雜犯之輕者砥平李鳳純陰竹朴震光加平金遇春朔寧李宜先交河朴大輝等皆逋吏幷放送事分付
정조 18년 · 강
推全羅左水使曹命楫鹿島萬戶沈公綽會寧浦萬戶朴道澄貶題以下考施行
정조 18년 · 목
兵曹啓言折見全羅左水使曹命楫褒貶啓本則鹿島萬戶沈公綽以語或欠實爲目會寧浦萬戶朴道澄以微謗在糴爲目竝宜置下考而置諸中考請該帥臣推考警責沈公綽朴道澄以下考施行允之
정조 18년 · 강
分揀鄭晩錫鄭東榦拿處
정조 18년 · 강
命水原府舊還蕩減依備局關辭擧行此後蕩減時陞府以前未捧用舊還例
정조 18년 · 목
該留守李命植狀啓以爲備邊司關內舊還蕩減事則本府前日各衙門還穀昨年節目新成之後作爲餉穀則今無還上名色而壬寅條未捧若以在前各衙門還上未捧條歸之今番蠲減中則是豈有捧則爲餉逋則爲還之理乎名實相混眩於擧行故歲前植木八邑舊還捧上一款特命勿捧之時臣矇不覺得至於追上待罪之啓不可不一番較正然後可無日後眩惑之事而自臣營有不敢擅便請令廟堂稟處而今此蠲減之數則待備局分數劃下坊曲還民等各其名下親執減給計料敎曰卿之狀辭中豈有捧爲餉逋爲還云者亦似然矣陞爲留府卽初有之例依備局關辭擧行此後舊還蕩減之時陞府以前未捧用舊還例卿其知悉事回諭以此意亦令廟堂知悉
정조 18년 · 강
水原留守以府內老人歲饌題給啓命直赴李奭祚待唱名壽職加資下批
정조 18년 · 목
該留守李命植狀啓以爲今甲寅正朝堂上官及妻年七十以上者曾經實職人及妻年八十以上者歲饌依式題給各人等姓名及所給穀物後錄馳啓○前五衛將崔尙厚年八十三前巡將劉河濟年八十四前別提金就鍊年八十三前萬戶崔東杞年八十一直赴李奭祚年八十一前同知宋順彬年九十三趙明鎭年九十二金璲年八十六李泰老年八十七金烒年八十三李光柱年八十三金碩俊年八十一金爾善年八十五妻趙氏年八十四申允萬年八十三金禮得年九十三妻金氏年八十三金時運年八十三金取載年九十金成弼年八十七金聖佑年八十七李益賢年九十一金永載年九十七林得明年八十五李斗昌年九十金泰永年九十二李德興年八十一尹就格年八十一姜弼俊年九十二張後彬年九十四妻李氏年九十四張後鳳年八十六妻閔氏年八十七許皝年九十六尹遠起年九十二許曙年八十三金龍成年八十一韓爾正年八十九陳德輝年八十五李禹恒年八十四妻李氏年八十三吳順起年八十四洪以重年九十二林貴漸年九十二金運載年九十三崔弘器年九十四金壽益年八十九金道熙年八十七宋時烱年九十六趙海龍年九十妻吳氏年八十三李世麟年八十三崔位曾年八十三妻金氏年八十三李鳳昌年八十四丘以萬年八十六金夏俊年八十五妻崔氏年八十五金漢鼎年八十五李誠潤年九十二張自均年八十五妻李氏年八十七李繼民年八十六金重瑞年八十一宋安國年八十九金俊三年八十七金自益年八十四安命悅年八十一妻金氏年八十二全厚孫年八十崔昇麟年八十二妻金氏年八十二前僉知文鳳彩年八十二柳漢柱年八十一李振成年八十二李輝震年八十三金百煥年八十八安進周年八十九孔德鎬年八十六鄭垣年八十三前郎廳李德謙年八十一李德培年八十二司勇金鎭元年八十一故直長金相祚妻奉氏年八十故都事尹昌祺妻黃氏年九十一故同知申▣妻韓氏年八十六故同知安弘道妻李氏年八十一故同知金萬仲妻金氏年八十一故僉知李萬載妻沈氏年九十一故僉知林氣浩妻宋氏年八十六故通德郞林東輔妻羅氏年八十二以上九十一人各米五斗大口魚三尾代米九升鹽三斗代米一斗五升前主簿韓碩柱年七十六前守門將權愉年七十同知申元萬妻洪氏年七十九前內侍府尙洗崔碩良年七十以上四人各米四斗大口魚二尾代米六升鹽二斗代米一斗敎曰直赴李奭祚待唱名壽職加資下批事回諭亦令吏兵曹知悉
정조 18년 · 강
關西伯以道內老人歲饌題給啓命依元朝下敎例資及壽資同爲下批
정조 18년 · 목
該監司李秉模狀啓以爲過百歲老人及堂上官及妻年七十以上者曾經實職人及妻年八十以上者詳細考籍後依式例歲饌題給數爻開錄于左○昌城崇祿朴東采年一百九渭原資憲金泰浩年一百五成川折衝金仁福年一百二雲山正憲金繼昌年一百一碧潼資憲金壽萬年一百三嘉善車辰萬年一百嘉義鄭辰三年一百義州嘉善李廷漢年一百一順川嘉善趙明球年一百安州嘉善白時采年一百一江西資憲金俊謙年一百嘉善車振球年一百各米一石猪肉三斤平壤折衝前五衛將趙昌大年七十一寧邊嘉義前五衛將吉衍年七十六妻貞夫人金氏年七十五通政前都事車鳳轅年七十七妻淑夫人康氏年七十九義州折衝前萬戶金九基年七十八折衝前武兼姜得瑜年七十六李國柱年七十四故五衛將金光允妻淑夫人崔氏年七十八折衝李東福年七十五金禹平年七十二妻淑夫人許氏年七十二李碩果年七十四定州通政白天琮年七十七妻淑夫人許氏年七十七通政安命弘年七十五雲山折衝李東雄年七十一江東內侍府通政車翼輔年七十四三登嘉義前同知張暻良年七十三各小米四斗鹽二斗大口魚二尾平壤嘉善前參奉黃擇美年八十九康逵年八十金光潤年八十二通政故參奉楊日運妻盧氏年八十五嘉義前守門將金弼西年八十五成川資憲前同知高時雲年九十八宣川通政前都事車大修年八十一嘉善前參奉桂德洙年八十二故同知金顯九妻貞夫人金氏年八十三定州故佐郞康德衢妻淑夫人承氏年八十五故都事盧賢鶴妻李氏年八十通政前參奉卓崇濟年八十五故嘉善前參奉李允中妻淑夫人金氏年八十三故佐郞洪命福妻淑夫人林氏年八十一故參奉趙彥泰妻安氏年八十寧邊嘉善前參奉李膺擧年八十四朔州嘉善前參奉崔奎燦年八十二順川嘉善前五衛將金珩▣年八十故嘉善前縣監趙斗謙妻貞夫人白氏年八十四順安嘉善前直講金龍翰年八十三泰川內侍府通政裵潤器年八十二各小米五斗鹽三斗大口魚三尾○敎曰今日政下批依元朝下敎例資及今番壽資同爲下批令政院成送有旨事知悉
정조 18년 · 강
施賞壯勇營捉虎軍
정조 18년 · 목
本營啓言右司中哨鄕軍等私獵於楊根地大虎一頭捉得封進而捉虎軍姓名別單書入敎以皮張自本營區處○先殺軍白成玉木五疋布三疋再殺軍白龍玉三殺軍白重彩各木四疋布二疋
정조 18년 · 목
以七日爲人爲賦題仍敎曰都承旨持此御題與大提學偕往泮宮試取以來
정조 18년 · 강
以春享癸物監封不審重推禮判閔鍾顯推奉常寺提調郞廳
정조 18년 · 목
永寧殿殿司以終獻官意啓曰今日祭物監封時中脯六貼內一條闕封今方飭令太常官員更爲封進而莫重享品不能照管致有此無前之事請監封之本寺提調陪進之典祀官竝從重科罪敎以昨因試士提調則以本職進參旣命禮判監封則不審之責焉敢辭也禮曹判書閔鍾顯從重推考寧有泛忽之意而有此疏忽典祀官問名事過後拿處久任郞廳及本寺提調以常時不能檢飭亦爲推考
정조 18년 · 강
命北靑府使金禧燮閒邑相換洪川縣監宋彙敏南邑道近守令相換
정조 18년 · 목
敎曰未下直守令邊將皆令明日辭朝後留待事分付北靑府使金禧燮年老難責劇治閒邑相換洪川縣監宋彙敏曾聞是南邑人宸翰賚奉宣諡祗受宜使兩便道近守令相換皆以口傳擧行事分付
정조 18년 · 강
北靑府使金禧燮文川郡守崔守忱相換洪川縣監宋彙敏長水縣監徐有曾相換口傳也
정조 18년 · 강
削慶尙左兵使尹範行職
정조 18년 · 목
因慶尙左兵使尹範行圖進城堞圖敎曰雖以備堂之私書往復圖來猶不敢若是無形因傳敎行會何等消詳則觀此圖上之本此果圖形乎卽此一節無嚴莫甚廟堂之默無一言請罪者亦豈成說乎該兵使尹範行爲先削職令該曹口傳擇差仍令該府拿問嚴處新兵使待下批今日辭朝發遣宣傳官卽爲奪符以來以懲無嚴之習
정조 18년 · 강
以李禹鉉爲慶尙左兵使口傳也
정조 18년 · 강
同敦寧金蓍耈疏陳無敦寧賜例批
정조 18년 · 강
禮曹以來式年生進文武科初試擇日啓
정조 18년 · 목
該曹啓言來乙卯式年進土初試八月十九日生員初試同月二十一日文武科初試九月初四日雜科初試同月十六日推擇
정조 18년 · 강
科次人日製試券入格儒生施賞有差
정조 18년 · 목
敎曰人日製居首進士沈厚鎭直赴會試之次進士徐俊輔申奭相沈樂源生員柳應秀各給一分仍命入格儒生明日待令
정조 18년 · 강
命藝文提學沈煥之申飭行公
정조 18년 · 목
政院啓言藝文提學沈煥之同參考試命下之後連事違召終不承膺所當更請牌招而係是一日四牌何以爲之乎敎曰如是違牌果何所執科次雖過不可一任其違傲更卽牌招申飭行公
정조 18년 · 강
遣都承旨詣宗廟奉審摘奸仍命捧俎節次添入笏記小註戶禮判監視設饌及牲匣奠處承旨二員塡差薦俎官
정조 18년 · 목
敎曰都承旨馳詣宗廟永寧殿奉審摘奸以來今番定式之後捧俎節次添入笏記小註承旨二員分詣檢察禮成後復命戶判亦於陳設前進去與禮判眼同監視設饌及牲匣奠處事亦爲分付薦俎官則以承旨二員塡差今夜當齋宿於便殿以待享事之禮成嚴飭齋官如儀駿奔
정조 18년 · 강
召見藥院提調徐有防副提調鄭大容戶曹判書沈頤之及下直守令邊將入格儒生于誠正閣
정조 18년 · 목
藥院日次承候也○予謂沈頤之曰卿則陪往牲匣於宗廟可也謂承旨徐美修李羽晉曰爾等竝塡差薦俎官此是初始之禮薦牲時必依圖式爲之將事節次依臘享時例片紙塡時入送可也仍命守令邊將進前謂順天府使金翰東曰初欲落點於副望矣聞爾上來雖落點然近聞爾不能守其本分至於道內相與擯斥云此豈成說乎聖人之言曰視其所以觀其所由察其所安朝東暮西前後相反之行予甚惡之爾其改圖前轍思其日新之道
정조 18년 · 강
召見兵曹判書徐有防有司堂上鄭民始尹行任監董堂上趙心泰京畿監司徐龍輔于春塘臺
정조 18년 · 강
釐正隨駕軍兵額數箚住信地先後廂節次斥堠伏兵調發仍命舟師大將望以前訓將通融擬入
정조 18년 · 목
兵曹判書徐有防啓言今此顯隆園幸行時訓禁御三營輪回隨駕矣再昨年訓將隨駕昨年御營廳隨駕今年則禁衛營當次矣從之有防曰昨因外營隨駕擧條批旨內禁軍及京營馬步軍減數或量除名色事命下矣臣與訓將及有司堂上多般商確則各軍門隨駕中禁軍五十人訓局馬兵一哨步軍三哨不可加減而至於禁御兩營騎士八十人除三十人步軍三哨減一哨亶合精抄以此釐正於定例中何如從之敎曰攔後馬兵此後以五十名磨鍊訓鍊大將趙心泰曰訓局原隨駕時攔後馬兵以五十名磨鍊事今承批旨矣禁御兩營隨駕時訓鍊大將率馬兵一哨別隨駕事載在定例而昨年則以訓局留陣有別隨駕量之之命今年則何以爲之乎敎曰今番則卿率領攔後馬兵標旗內隨駕有防曰親軍衛本府洞口從便札駐別軍官亦於洞口札駐事命下矣親軍衛及別軍官合倂札駐而臣曺節目中一體磨鍊回鑾後待信箭罷陣乎從之有防曰水原步軍壯勇外使率領依傳敎與隨駕先廂軍交替自眞木亭爲先廂而落後先廂軍兵兩傍排立大駕行過後與隨駕後廂軍兵合倂爲後廂而作行處預爲稟定後可以擧行隨駕後廂軍尾局作行乎頭局作行乎予曰以後廂尾局作行有防曰回鑾時外營軍兵到眞木亭落後則原先廂軍當爲先廂而自行宮進發時外營先廂軍頭局先爲進陣然後似無紛還之慮以此添入節目一體知委於隨駕營及外營何如從之有防曰斥堠伏兵十里內自京軍門定送而原無請出標信調發解送之事十里外則以京畿束伍使用故請出標信兵符徵發解送矣水原則依定式以留防入防將卒定送則與外邑束伍有異令本府依京軍門例直爲擧行乎從之有防曰在前行宮環衛時前廂軍兵前面列立後廂軍兵後面列立而今番則外營軍旣以先廂隨駕大駕入行宮時依例環衛作門而侍原先廂軍入來交替後與內營軍相連環衛於後面何如從之有防曰自行宮詣園所時隨駕軍兵外營當專當自明年更爲稟旨今年則陪從幾哨令內營臨時稟旨事命下矣外使領率軍則勿爲隨駕陪從幾哨則當自內營稟旨而屬於壯勇營陣乎予曰自行宮詣園所時則隨駕軍兵中臨時稟旨有防曰舟師大將當以留營留陣大將擬望而隨駕外留陣大將只是一員依定式以守禦使通融備擬何如予曰以前訓將通融擬入
정조 18년 · 강
命禿城中軍手旗以禿城將塡其字號
정조 18년 · 목
壯勇大將金持默啓言外使以禿城中軍手旗字號事有所論報而內營旣無中軍則外營猝不可創制依前以禿城中軍施行而手旗則以禿城守城將塡其字號何如從之
정조 18년 · 강
命前排十五雙外以壯勇營前排五雙充二十雙之數
정조 18년 · 목
訓鍊大將趙心泰啓言向日戶曹判書沈頤之擧條批旨內御前前排以六十名定式信箭手以二名定式事命下矣此後則以十五雙擧行乎從之敎曰五雙以壯勇營前排充數以準二十雙之數
정조 18년 · 강
貸下賑廳錢一萬四千兩于舟橋司
정조 18년 · 목
舟橋堂上鄭民始啓言舟橋自明年當於春秋間擧行其所編結排設之道比氷合時不可不益加堅固而本司物力不足無以措備亦難請得經費賑廳錢一萬四千兩限四年貸下本司四千兩則取用於措備各種之需一萬兩則四年取殖還報該營似爲便當矣從之
정조 18년 · 강
命醫官鄭忠燁老職加資
정조 18년 · 목
藥院提調徐有防啓言本院鍼醫鄭忠燁今年爲七十而以其未經正職見漏於日前恩資之中矣今聞醫官凡有賞罰一依東班正職例施行云鄭忠燁似當依他例加資而係干恩典何以爲之乎敎曰一體加資
정조 18년 · 강
命喬桐府移轉穀以營賑穀劃補常賑穀不足之數此後弘濟院支勅時使客支待竝蠲除任譯驛卒輩以乾糧上下楊州牧軍物令守廳區劃修補
정조 18년 · 목
京畿監司徐龍輔啓言昨年喬桐府移轉各穀前道臣在任時以常賑穀區劃之意有所仰陳已以沿邑所在推移入送而道內常賑穀自來不敷各樣公用專靠於此則今番移粟之多數除出誠爲可悶至於營賑穀自是備荒之資而年年生耗自有餘蓄以此移報事甚便當矣從之龍輔曰在前勅行之時弘濟院支站以水原等十一邑分排擧行矣一自水原分司之後支勅一款亦當移定於站屬各邑而畿邑事力自來凋殘勢無以加數分定只有一事可以變通者弘濟站去京城未滿十里政府及問安承旨中使之行雖有外邑文供之例有各無實徒歸下輩侵漁之資雖以觀察使遠接使行言之京都咫尺之地各自傳食不至甚難自今定式無諭政府承旨中使觀察使遠接使外邑支待一竝蠲除至於任譯驛卒等竝以乾價上下則庶可爲移此補彼之道矣從之龍輔曰昨年元陵幸行時因楊州牧使李東馨所啓本府所在守禦廳軍兵布帳銅爐口等物年久朽弊措備無策某樣錢中無邊貸下拮据修補事有令道臣論理稟處之命矣此係陰雨之備其所措處不容少緩而臣營事力自來凋殘本無錢貨之可以推移貸下者且是守廳所管軍物令該廳從長區劃卽速補完恐合事宜矣從之
정조 18년 · 강
命新溪縣令安廷鐸劇邑牧使相換
정조 18년 · 목
敎曰新溪縣令安廷鐸曾聞治績今見奏對勤勵可尙現窠太閒歇劇邑牧使今日政相換仍令除朝辭赴任
정조 18년 · 강
遞總管朴師沃以申光履代之前望也
정조 18년 · 강
飭水原判官金魯成搜訪過時未婚軍政亦令勿委中軍一一釐正
정조 18년 · 목
水原留守李命植狀啓以爲卽接本府判官金魯成牒呈則本府境內今冬等過期未婚之類依式助給穀物云故未婚之類姓名及助給穀物後錄馳啓○長足面寡女金氏女年二十二與龍仁林光老癸丑十月二十五日過婚三峯面嘉善李誠潤孫子日遜年三十與南陽李源之女癸丑十一月初三日過婚長足面寡女尹氏子幼學李元大年三十八與果川宋光喆女癸丑十二月二十八日過婚府內北里寡女張召史子良人崔鎭年三十一與苔村金大春女癸丑十二月二十五日過婚梧井面良人金大老子晩春年三十一與南陽洪壽景女癸丑十二月十七日過婚廣德面幼學李得輔子允大年三十與牙山羅完彬女癸丑十月十八日過婚光敎面良人李泰得年三十三與安山宋仲大女癸丑十一月二十一日過婚以上七人各米一石敎曰所謂地方官若能誠心訪求奉行屢飭之朝令則豈有三十老童丱之不加髻不嫁娶者至於應試之擧乎擧行之慢忽若此敢於報營之辭如是循例措語者萬萬駭然在他郡猶不敢乃爾況本府之新設判官者乎續續勘罪亦涉屑越姑不處分園行還宮後令判官遍踏坊里村舍面面而考察人人而搜訪無或有一箇曠夫近聞編丁爲民怨云係是令初雖不提敎亦必有相混而然亦令判官勿委中軍今番遍踏時一一知來可以釐正者令中軍釐正如是之後若以擧行之不勤有入聞該判官嚴勘斷不可已以此回諭
정조 18년 · 강
下諭海伯着意賑政
정조 18년 · 목
黃海監司李泰永狀啓以爲延安海州等邑付之公賑白川安岳甕津康翎等邑及平山之兩面付之私賑之由前已馳啓而特旨劃下穀七千石斟量分給於公賑邑而私賑各邑則營邑商確已有所區劃空名帖二百張亦爲分送於各邑使之經紀補用至於各其尤甚面里中民情之最爲遑汲者不可遲待賑期故歲前臣與該邑守宰從長拮據爲先救急自正月初巡爲始精抄飢口區別壯老兒弱親執穀簿均排皮雜米太每月三巡式計日分給計料分遣褊裨使之眼同邑宰逐巡擧行臣亦當於行部之日詳審民勢躬監賑政以爲隨時加損期於盡心賙濟敎曰近於同慶之時略施廣慶之典而憧憧往來不敢蹔弛者本道數郡民事也觀此狀辭措辨賑資行將省部云卿其體此宵旰之思悉心撫摩俾無一夫之顚壑以對揚特畀之本意事回諭
정조 18년 · 강
命平山等邑失火民戶援例願助
정조 18년 · 목
黃海監司李泰永以平山鳳山海州延安黃州等邑民家六十戶失火延燒馳啓敎以方春失所極爲矜憫況平山亦入於昨年歉荒之中乎援例願助須卽莫接後報于廟堂事令廟堂分付
정조 18년 · 강
命江華府囚推罪人沔川保寧海州敗船監色沙格等移送原籍官處置
정조 18년 · 목
江華府留尹師國狀啓本月初一日頒赦敎書同月初四日臣在本府祗受而本府囚罪人沔川郡大同船監官片德文色吏高致岡沙工張道蕃格軍全云宅李希同李道元朴春茂全水卜魯明辰申明仁等壬子六月初三日到本府月串鎭前洋致敗保寧縣田稅船監官任以亨色吏崔晉浩崔致成沙工金興得格軍金五男李得伊鄭貴喆崔春才邊卜乭李辰甲黃金伊金甲先壬子六月二十五日到本府龍津鎭前洋致敗海州牧田稅船監官趙陽鎭色吏金光西沙工申海卜格軍金日丁金丹銀林德枯朴就成申士金等癸丑三月初二日到本府鐵串堡前洋致敗故故敗一款嚴刑窮問姑未輸情旣不滿三年之限亦未準十次之刑而罪犯之重與徒流有異自臣府有不敢擅斷故仍爲嚴囚敎以移送原籍官處置事回諭
정조 18년 · 강
因完伯中官徐完世迂路作行査實狀本命該道臣越俸十等高敞縣監朴行胤拿問潭陽府使李廷仁削職迂路不禁守令竝令摘發狀聞
정조 18년 · 목
全羅監司李書九狀啓茂長縣監申禹相牒呈內靈光民人李廷臣山訟議送事縣監更爲摘奸査實則山地卽高敞幼學吳處鼎旁祖塜主脈五十餘步之地而今年四月李廷臣偸葬其父此雖異於切逼壓腦旣是士族墳山無枝葉單龍則不可許葬於常漢故自初置廷臣於落科矣頃有一內官迃到本縣招致吏房謂以山訟錯決威脅恐喝使之告官反案此乃李廷臣夤緣圖囑之致而未幾又有此呈營之擧民習可駭云故本訟則依前決施行而至於內官之迃路作行參涉民訟極爲驚駭故詳覈報來之意嚴飭題送矣該縣監更報內去十月日潭陽公兄踏印私通內內侍府尙洗以省墓事茂長靈光等地轉向云粘連備邊司路文內以爲覲親次潭陽至下去云而到付本縣故支待供饋依例擧行矣內官招致刑吏取入李廷臣山圖見之又招吏房言曰廷臣訟理不當見屈而官家誤決至令掘移吾當見汝官家詰此事狀而有所拘礙不得自由汝其入告須卽善處云矣移時又爲招致責以斯速擧行其翌朝又招吏房威喝曰俄者廷臣更訴不爲聽施此何意也汝之官意終若如是則吾當多日留連究竟乃已又不如意則當有別般擧措云而旋爲離發轉向高敞云又爲査問於潭陽高敞等邑則以爲內官徐完世本以潭陽人爲見其母果於十月日持潭陽至路文下來而使本府公兄成送踏印私通於靈光茂長等邑轉向兩邑矣進泩高敞收捧宮房屯稅而上去云內官之作弊外邑前後飭禁何等截嚴而今此徐完世之受由歸家稱以省掃迂回路程遍行州郡已極無嚴符同奸民參涉訟理推見山圖威脅吏屬轉告官長敢請反案而至以當有別般擧措等說恣意恐喝了無願忌其在懲頑習杜後弊之道不可置而不論令攸司照法嚴勘潭陽府則路文往還自有程途而成給踏印私通遞送他邑殊甚顚錯茂長縣則決訟非不得體査報非不詳核而當初迃到之路文不爲斥送伊後威喝之駭擧不卽論報亦涉矇然俱難曲恕該府使李廷仁該縣監申禹相罪狀竝令攸司御處敎曰觀此狀辭所謂中官之所爲尤萬萬痛惡以覲行作路文則所謂省墓云云豈可書之於報辭乎況又假稱宮土捧稅云云亦無異於僞造文券則許多罪犯不能一一摘發勘治監司事豈不駭然迂路作行雖於奉命之外朝猶可嚴禁身爲道伯旣聞中官之作弊而不能驅逐之守宰無一言請罪可謂節節疏忽該道臣李書九爲先越俸十等高敞迂路之說旣登於狀啓該縣監問名爲先令該府拿來嚴問事實潭陽府使李廷仁繼其行止無異於茂長倅而不知亦或似然爲先削職高敞外迂路邑不禁守令竝令道臣摘發狀聞以爲別樣懲罪之地
정조 18년 · 강
重推慶尙監司趙鎭宅啓本還下送以蔭倅尤無良者與李文喆使之更爲狀聞初無皂白之兩湖道臣令廟堂査問草記
정조 18년 · 목
慶尙監司趙鎭宅以金海前府使李文喆憑籍賑資料販取剩之罪令攸司御處事馳啓敎曰昨年之稱以賑資容手於國穀者必多其人雖難一一摘發追勘朝令至嚴則不可無一人塞責而所謂塞責卽一武倅若此而法何所施言何所信此狀啓還下送蔭倅豈皆淸白守法乎以蔭倅之尤無良者與李文喆更爲狀聞事回諭特畀之意果安在哉該道臣爲先從重推考兩湖則竝與如文喆者類而不爲皂白兩道道臣處令廟堂査問草記
정조 18년 · 강
命新寧縣失火民戶奠接形止飭道伯探察報來
정조 18년 · 목
慶尙監司趙鎭宅以新寧縣民家失火延燒二十七戶馳啓敎以令廟堂申飭道伯其間奠接形止使之探察報來
정조 18년 · 강
分揀時囚鄭汝淵定配罪人崔珽等
정조 18년 · 목
因珍島前監牧官鄭汝淵拿處傳旨敎以屬之昧爽以前分揀○因珍島前監牧官崔珽等定配傳旨敎以係是宥旨前事分揀
정조 18년 · 강
有政吏曹參判丁範祖進
정조 18년 · 목
以金魯範爲慶源府使李時菡爲咸從府使金洛一爲咸鏡都事李鼎揆爲大司諫高宅謙爲執義李秉喆爲司諫李日運爲掌令李景溟爲獻納新溪縣令安廷鐸淸州牧使尹行儼相換
정조 18년 · 강
藝文提學沈煥之疏辭文任賜例批
정조 18년 · 강
京兆府以濟州三邑癸丑民數啓
정조 18년 · 목
漢城府啓言濟州三邑癸丑年民數今始上來依例入錄○濟州元戶六千七百十戶人口男女竝四萬一百四十九口男一萬七千一百四十五口女二萬三千四口大靜元戶一千七百三十三戶人口男女竝九千一百三十四口男三千九百五十五口女五千一百七十九口旌義元戶二千三百三十六戶人口男女竝一萬五千二百五十一口男六千八百十一口女八千四百四十口
정조 18년 · 강
命漕稅運防弊事目依度支所稟施行以米上納者皆令准此
정조 18년 · 목
戶曹啓言漕轉之政有國所重應行規例昭載通編申飭諸條備盡事目而近來紀綱解弛奸弊漸滋漕船致敗豈盡風雨所傷而船漢無一置法稅納過限未必儉歲所致而守令率多免罪三月裝發四月上納尙矣無論甚至於昨年湖西拖至十月至月而未盡上納則莫重經費支計無路東西竄挪不成國體若此不已轉漕一事將至廢閣而後已有識之寒心孰甚於此乎旣往雖不可追値此大登之歲宜有修明之道稅穀預先收捧以待船到舟楫審察完毀申飭修葺沙格和水故敗之習監色偸弄作奸之弊痛察嚴斷三四月裝載上納之限毋敢違越而捧稅差員亦各自淬勵後錄諸條惕念猛省毋底重究之意嚴飭於諸道道臣初運船人洋中逗遛以致再運之稽遲尤是痼弊相考陳省月日各別嚴處事竝分付於舟橋司何如○一漕船領運嶺南之赤梁龜山兩僉使薺浦萬戶湖南之法聖群山兩僉使咸悅縣監湖西之牙山縣監永定差員依此施行直上納各邑守令姓名及差員分排成册依定式當年二月內亦卽修送本曹一各道稅船每隻載一千石漕船每隻湖西則八百石嶺南湖南則一千石湖南初運湖西再運再昨年已有定式海西則二月二十日以前發船三月初旬內上納湖南初運邑則三月十五日以前發船四月初旬內上納上道邑初運處待船隻下往卽時裝發趁二月晦三月初上納湖西則四月內發船五月二十日內上納嶺南則三月十五日以前發船五月十五日內上納節屆霖潦漸致水弱則海路往來實多爲悶故較計水路之遠近排定上納之期限苟能遵此無違則漕轉可保無慮晩時裝送之守令差員過限上納之監色沙格濫數裝載之守令船人隨現嚴勘照在法典前後飭敎又何等嚴截沙格監色之全不察戢濫載晩發之終不畏法守令抵罪踵武相尋此後則一有犯科守令論勘船格置法決無饒貸之理遵奉定式恪謹擧行事各別嚴飭一勿論漕稅船各倉不卽捧上船隻久繫江上以致再運之遲滯則該官員草記嚴勘若船人無端逗遛趁不下往則自本道枚報舟橋司該船漢照律重繩一漕倉屬邑守令領稅親納乃是通編定制守令差員自當按例遵行近來直上納諸邑吏鄕官隸別立名色多般侵漁又稱官用除只徵斂於沙格此實沙格輩犯及元穀之弊源年前作隊船停罷之日朝家申飭極爲嚴截道臣必當禁察守令亦當洞革此後或以官用除只下屬情債等名色雖升斗之微復踵誅求之習則依辛丑筵敎守令勘以贓律下屬嚴刑流配各道道臣知此申飭加意廉探隨現狀聞一漕邑稅穀春初輸納於漕倉後各該邑報其月日於本曹領運差員亦以裝發月日馳報而若有過限及違式者考覈論罪曾有定奪此亦毋或視以循例另加嚴飭一一修報以爲憑考勤慢之地一稅漕船湖西境點檢一款年前因湖南道臣狀聞水虞候點船仍復舊規安興鎭檢船永爲革罷自今年虞候點船時逢點日及發送日書于標紙踏印出付於各其邑監色仍以發送月日卽報本曹及其上納時船人標紙虞候報狀照檢處之以防中路留滯之弊一漕稅船水護一款法意甚嚴而循例擧行不少着念風濤震盪之中姑置無論浪靜風恬之時掛嶼觸傷比比有之所謂水護有名無實此後則各其境內隱嶼險灘晝則立標夜則擧火俾爲先避預防之道而如或不謹護送以致狼貝則堂上守令侍從守令罷黜堂下守令決杖邊將重棍監色刑配任掌重刑等事一遵新頒定式施行一漕稅船上來時若遇風浪中間留滯則地方官具由報營粘移本曹船人無端淹留則自官促發俾勿暫留法意甚嚴而近來京畿外各邑旣不促發又不報營任其行止致有奸弊今年則無論漕稅船京江到泊後考其稽留月日及地方如無該地方官粘移之報則守令論罪一直上納邑則依法典視其道里遠近每四五邑定一差使員所管邑穀物點閱分載發船月日先報本曹船人處亦爲書給一件各邑監色占便代送十之八九而守令之初不檢察極爲駭然此後則依事目必以捧上實吏鄕騎船若船隻數多則實吏鄕外加定勤幹吏鄕領護上送而仍使捧上吏鄕都領各船或有稱病落後換面替點者摘發嚴處監色初不定送船人自當上納者該守令從重論罪一直上納各邑地土船以土民之故監色輩惟意操縱減給船價勒令逢載船人失利致有偸竊元穀之弊者旣極可駭又或拘於船人顏私以錢防納尤爲痛惋隨其現發當該守令勘以重律一三南漕船駕海糧雜費若或前期預下則上納時犯用負逋之弊無以禁防所逋之穀亦無以充納此所以嶺南漕倉節目中駕海雜費切勿預給事有所載錄兩湖漕船亦依此例先給折半餘則留倉必待無弊上納無事回泊後盡數上下事申飭漕倉一京江無賴輩空手下往稱以造船預受船價又或代錢收捧貿米防納莫非守令循私蔑公之習此後如或現發船人嚴處姑勿論守令爲先斷以贜汚之律一漕稅船每船必有斛帒封者上納時穀品斗數視以爲準之意年前事目已有申飭而近來第一船外皆不擧行此亦慢忽之一端令後勿論漕船稅船每船各載斛帒封事更爲嚴飭若復違式則領運差員各別論罪一米穀滲漏之弊全在於石子之不能堅密今年則必以麻繩編成務從精緻細網之上大索加絞而若如前疏漏則當該差員各別論罪一上納穀物之和水現發者勘以一律昭在法典而倉官若或循私許捧不爲摘發則依法典穀物所在邑勿限年定配一田稅正供事體自別而船人奸僞轉甚或多那移先納於各衙門事體不尊奸弊又滋此後稅穀與他衙門穀同載者若有他衙門先納之事則監色船格重勘守令論罪事載在通編列邑知此嚴飭於監色沙格未到泊前先呈陳省於本曹以爲首先上納之地而移納他衙門者一依通編勘治一空船回還不謹致敗者生徵船價假稱致敗任自斥賣者船隻生徵後論以一罪法意甚嚴而近來空船致敗前後相續又或有未滿十年之限且非大洋之敗而輒䂨給船材許給漕需故封山童濯漕需耗竭職此之由此後則漕船回還時必令都沙工騎船如有不謹致敗者覈得情實依律勘斷船材勿許䂨給漕米無得會減事更爲嚴明約束於沙格等處俾絕奸弊一稅船到泊京江後管領輩符同船漢及倉主人隱匿陳省逗遛幻弄幾乎無船不然自戶惠廳這這廉探時時摘奸如有作奸現發之事則移送捕廳雖無作奸現發若或無端逗遛則移送秋曹如法處斷一事目之啓下行會何等嚴重而營邑了不警惕視同陳談不信朝令隳壞紀綱孰甚於此今年則斷當一從節目以法從事自各該巡營到卽知委於漕運各邑各倉及差使員使之各自惕勵仍令曉論於吏鄕船格擧行形止道臣及各差使員亦卽馳報本曹以爲憑處之地而今此事目不但用於漕運大同凡干以米上納一體施行允之敎曰漕轉事目近作謄傳之文書今年則除尋常各別嚴飭裝載差早領運必愼之意措辭行會
정조 18년 · 강
領議政洪樂性上箚賜批
정조 18년 · 목
箚略曰卽伏聞有明日朝參之命臣身雖癃衰職在董率固宜竭蹶參班而向於享班陪參之夜偶致跌傷腰脚以下抱攣酸疼殆不能堪耐伊後大庭之班縱伸祝岡之誠及夫退伏私次諸症陡劇莫重朝禮實無以自力超簉伏乞聖明亟治臣闕禮之罪批以卿須安心善攝仍命遣史官傳諭
정조 18년 · 강
命別監金文喆嚴杖懲勵
정조 18년 · 목
司謁崔昌祿手本以別監金文喆除下其罪狀令攸司科治啓敎以令攸司嚴杖懲勵
정조 18년 · 강
行宗廟春亭大祭